Covid-19: 61 positief in Nederland ná vlugte uit SAArgieffoto. (Foto: Gerrie van der Walt/Unsplash) Nederlandse gesondheidsowerhede het Saterdag gesê dat 61 passasiers op twee vlugte uit Suid-Afrika positief getoets het vir Covid-19. Die uitslag word tans ondersoek of dié passasiers wel vir die nuwe Omikron-variant positief getoets het. Altesaam 531 passasiers op hierdie vlugte het negatief vir die virus getoets. Diegene wat positief getoets het, sal in ’n hotel naby die Schiphol-lughawe in kwarantyn moet vertoef. Intussen het Thailand bevestig hy gaan ook reisigers uit agt Suider-Afrikaanse lande van Saterdag af in die land verbied ná die Omikron-variant in dié deel van Afrika bevestig is. Dit sluit in reisigers van Suid-Afrika, Botswana, Eswatini, Lesotho, Mosambiek, Namibië, Malawi en Zimbabwe. Diegene van hierdie agt lande wat reeds goedgekeur is om Thailand binne te gaan, sal ŉ bykomende 14 dae in verpligte kwarantyn moet deurbring. Dié reëling geld ook reisigers van ander Afrikalande. Die VSA, Kanada, Brasilië, Saoedi-Arabië, Switserland, Guatemala, Australië, Brittanje, Duitsland, Nederland, Denemarke, Filippyne, Israel, Italië, Japan, Singapoer, Skotland, Spanje, Taiwan, Oostenryk, die Tsjeggiese Republiek en die Verenigde Arabiese Emirate (VAE) is van die lande wat ook reeds hul grense vir Suid-Afrikaanse reisigers gesluit het. Die variant het reeds Asië en Europa bereik met een geval in Hongkong en ŉ bevestigde infeksie in België.